La Val Müstair en televisiun

Da David Truttmann

Mintga saira vegn la locomotiva tar nus en stiva. La Viafier retica. Ed avant ch’ella lascha crudar las ghirlandas dad SF DRS sur il viaduct da la Landwasser giu, curt suenter ch’ella sorta dal tunnel, lura po mintgin e mintgina vesair a la testa da la locomotiva, saira per saira, quai che pli u main nagin na vesa – il num e la vopna da la locomotiva: «Sta. Maria Val Müstair». 

Mintga saira fa la televisiun uschia reclama per il grond lieu da cura a la periferia svizra. Para ha la Societad da turissem Val Müstair pajà ina summa pli gronda per quella plattafurma. Ils concurrents – San Murezzan, Tavau, Arosa e Flem – avessan er gugent profità da la buna surfatscha da PR. Senza schanzas. La Val Müstair ha reagì il pli spert ed ha persvadì cun sia munaida. Jau – sco jauer da persvasiun – sun fitg superbi. 

La reclama è fitg agressiva. Dasper la gardaroba da Vögele avant la Meteo la suletta reclama che vegn mintga saira en televisiun. «Sta. Maria Val Müstair» sin la locomotiva, quai vesan però be quels e quellas che han egls sco sprers. E quai è exact quel segment da giasts che la Val Müstair vuless. Persunas che giran cun egls averts tras il mund. La val perifera chatta numnadamain sin la carta da geografia be quella glieud che ha egls u egliers sco marellas. 

Per ina giada ha la Val Müstair damai eliminà ses concurrents turistics. Per ina giada stat ella en il center. La val che sto uschiglio patir talmain pervi da sia situaziun geografica. Ils povers Jauers valan gia dapi anno domini sco mez Tirolais e betg sco cumpatriots grischuns ed anc damain sco Svizzers. Hai, ils Jauers e las Jauras pateschan. Sosas larmas. Als uffants vegn mussà gia da pitschen ensi ch’els èn «dô la glüna». Per exempel: in pitschen jauer na po mai mangiar in moracopf entir. En Val Müstair datti adina be moracopfs caputs. Tuts èn schluppads pervi da la pressiun da l’aria. Finadin. Sin il viadi sur il Pass dal Fuorn schloppa a mintga moracopf la testa. Pensai, in uffant jauer sto sa dir cun mintga morsa en la tschigulatta brina e la crema alva: «Nus essan vairamain a la fin dal mund, en il tgil dal diavel!»  

La martellada definitiva dat alura anc in’autra situaziun: la Val Müstair n’ha gnanc in tren. Naginas staziuns, nagins viaducts sur il Rom, nagins lavurers da viafier, nagins uraris da tren. Simplamain nagut. Ils plans per fabritgar ina lingia da viafier sur il Pass dal Fuorn existivan avant la 1. Guerra Mundiala. In pèr meters binaris eran para gia mess a Zernez en direcziun Dorf Tirol. Alura hai dà in stop. Fier ed atschal vegnivan duvrads per mitraglias e chanuns e betg per rodaglias e vaguns. La guerra era pli impurtanta che la Val Müstair. Ina fregada. Ed ils Jauers e las Jauras pateschan anc oz. Els han però chattà ina soluziun cunter ils frusts – s’occupar cun novs projects da tunnels, trens e Talpinos – e quai en tut las direcziuns. Vers Bayern München ed Inter Milano. 

Quai è er il motiv pertge che la Val Müstair fa ussa reclama sin ina locomotiva telegena. Marcar preschientscha en il martgà da ferrovias ed occupar surfatschas da reclama. Ina strategia fitg ponderada. Reclama ston ins numnadamain far precis là, nua che nagin na spetga. Sin locomotivas che traversan la televisiun u per exempel er sut las chapellinas dals hockeyans u sin las soccas da Hermann Maier. Quai è dretga reclama. 

Mintga saira en televisiun, quai è ina gronda satisfacziun per las Jauras ed ils Jauers. Mintga di è lur val – almain per circa 2,35 secundas – en il center e betg a l’ur. E tut la Val Müstair, da Süsom Givè enfin Taufers im Münstertal, sesa mintga saira a las 18.45 davant la chista. Ina buna raschun per laschar strasunar las fanfaras e bittar in pèr ghirlandas sur il viaduct da la Landwasser giu. Far viva ed ir a mangiar ina pizza bunmartgada «jo’l Tirol».